Apie nuriebinimą
Jei ant migdolų miltų pakuotės rašoma, kad jie yra nuriebinti, vadinasi, jie yra liesi, be riebalų? Va ir ne. Jei tai būtų tiesa, miltai kaip tik būtų riebesni, nes nuriebinti reiškia „padaryti riebų“ ar net „pernelyg riebų“, pavyzdžiui: Lėkštė taip nuriebinta, kad sunkiai atplaunama. Veiksmažodis „nuriebinti“ padarytas iš „riebinti“, o „riebinti“ – iš būdvardžio „riebus“. Palyginkime: iš „kreivas“ padarytas „kreivinti“, o iš šio – „nukreivinti“, reiškiantis „padaryti kreivą“. Taigi sveikos gyvensenos propaguotojams ant pakuotės turėtų būti parašyta: migdolų miltai be riebalų, neriebūs migdolų miltai ar tiesiog liesi migdolų miltai.
Tenka išgirsti ir kitų netaisyklingų priešdėlio nu- vedinių, pavyzdžiui, nuorinti, nukalkinti, nudruskinti, nusierinti, nuskausminti, nukenksminti. Jais visais norima pasakyti, kad šalinami pamatiniu žodžiu įvardyti dalykai: jau minėti riebalai, oras, kalkės, druska, siera, skausmas ar kenksmingumas. Tačiau juk kalbėdami apie plaukų kirpimą nesakome nuplaukinti, o vietoj nuvalyti purvą – nupurvinti. Lygiai tokia pat nesąmonė yra nuorinti ar nukalkinti.
Taigi ne nuorinti radiatorių, o iš radiatoriaus išleisti orą;
Ne Hidrinimo įrenginiai, specialiai sukurti benzinui, dyzelinui ir žibalui nusierinti, o sierai iš benzino, dyzelino ir žibalo pašalinti;
ne nukalkinti, nudruskinti, o išvalyti kalkes, druską; 
ne nukenksminti, o padaryti nekenksmingą, neveiksmingą, pašalinti kenksmingumą;
ne nuskausminti, o malšinti, mažinti skausmą. Todėl ir ne nuskausminamieji vaistai, o vaistai nuo skausmo, skausmą malšinantys, mažinantys vaistai.
Parengta pagal VLKK Konsultacijų banką



     

